KIRJALLINEN KYSYMYS E-3517/01 esittäjä(t): Christos Folias (PPE-DE) komissiolle. Italian valtiontuet merenkululle.



Virallinen lehti nro 160 E , 04/07/2002 s. 0129 - 0130



KIRJALLINEN KYSYMYS E-3517/01 esittäjä(t): Christos Folias (PPE-DE) komissiolle (8. tammikuuta 2002) Aihe: Italian valtiontuet merenkululle EU:n jäsenvaltiot toteuttavat kansallisten laivastojensa tukemiseen tarkoitettuja rahoitus- ja verotustoimia. Euroopan komissio antoi vuonna 1997 suuntaviivat, joiden pohjalta arvioidaan merenkulkualan kansallisten tukijärjestelmien yhteensopivuutta yhteisön oikeuden kanssa. Suuntaviivojen tavoitteena on jäsenvaltioiden politiikan lähentäminen ja yhteisön sisäisen kilpailun vääristymisen välttäminen. 1. Onko komissio tietoinen Italian lehdistössä julkaistuista tiedoista, joiden mukaan Grimaldi-varustamo sai Italiassa valtiontukea vuonna 1996 19 miljoonaa Yhdysvaltain dollaria, vuonna 1997 45 miljoonaa Yhdysvaltain dollaria ja vuonna 1998 32 miljoonaa Yhdysvaltain dollaria? Onko nämä tuet myönnetty kaikkien muiden, suuntaviivojen mukaisiksi katsottujen tukien lisäksi? Onko komissio lisäksi tietoinen siitä, että samana ajanjaksona Grimaldi-yritys ryhtyi viiden Ro Ro 2 -matkustaja-autolautan rakentamiseen ja viiden muun matkustaja-autolauttansa muutos- ja korjaustöihin? 2. Voiko komissio antaa yksityiskohtaisia tietoja kaikista tapauksista, joissa Grimaldi-varustamolle on myönnetty valtiontukea, vuodesta 1996 lähtien? Mitä nimenomaista tarkoitusta varten ne on annettu ja mitkä ovat olleet arviointiperusteet, joita Italian viranomaiset ja komissio ovat käyttäneet kunkin yksittäisen tuen hyväksymisessä? Loyola de Palacion komission puolesta antama vastaus (15. helmikuuta 2002) 1. Komissio on hyväksynyt (Italialle 13. toukokuuta 1998 osoitetulla kirjeellä nro SG (98) D/3776) varustamoille myönnettyä tukea ja Italian rinnakkaisrekisteriä koskevan asian nro N 350/97. Järjestelyyn kuuluu merenkulkijoiden tuloveron ja sosiaalikustannusten korvaaminen 100-prosenttisesti sekä varustamojen kansainväliseen rekisteriin (rinnakkaisrekisteri) merkityistä aluksista saadusta voitosta maksaman yhtiöveron osittainen alentaminen. Järjestelyn päättymisajankohtaa ei ole määritelty, ja näin ollen sitä sovelletaan edelleen. Komissio voi kuitenkin tarvittaessa harkita järjestelyn tarkistamista. Lisäksi komissio hyväksyi Italialle 18. elokuuta 1999 osoitetulla kirjeellä (nro SG(99) D/6875) tuen EY:n merenkulkijoiden sosiaalikustannusten alentamiseksi, jos nämä työskentelevät Italian lippua käyttävien varustamojen aluksissa, jotka harjoittavat kabotaasiliikennettä Italiassa (asia nro N 396/99). Koulutuksen tukitoimenpiteet (asia nro NN 75/96) hyväksyttiin vuonna 1996. Komissio julisti Sardinialle myönnetyn aluetuen EY:n perustamissopimuksen vastaiseksi ensimmäisellä kielteisellä päätöksellä (asia nro C 23/96) ja toisella kielteisellä päätöksellä (asia nro C 71/97). Aikaisemmat järjestelyt (Italian lait vuodelta 1993), joissa säädetään mm. investointijärjestelmistä, on pitänyt mukauttaa vuosina 1989 ja 1997 annettuihin suuntaviivoihin (yhteisön suuntaviivat meriliikenteen valtion tuelle(1)), kuten komissio on pyytänyt ehdottaessaan asianmukaisia toimenpiteitä. Komissio ei ole tietoinen muista tukijärjestelyistä Italian merenkulkualan hyväksi ajanjaksolla 19981999 eikä parlamentin jäsenen mainitsemasta Grimaldi-varustamolle myönnetystä muusta tuesta. Kyseisellä kaudella varustamolle ei myönnetty myöskään yhteisön tukea PACT-ohjelmasta. 2. Jos komissiolle ilmoitetaan valtiontukijärjestelystä, se tekee päätöksensä tarkasteltuaan itse järjestelyä. Siihen kuuluu yleensä joukko perusteita, joita asianomaisen jäsenvaltion on noudatettava maksaessaan tukea yksittäisille yrityksille. Jos sallittua valtiontukijärjestelyä kuitenkin sovelletaan sääntöjen vastaisesti, komissio voi tutkia järjestelyyn kuuluville yksittäisille yrityksille myönnettyä tukea tapauskohtaisesti. Koska tämä ei onneksi ole tavanomainen menettely, komissiolla ei välttämättä ole tietoja yksittäisille yrityksille hyväksytyssä järjestelyssä myönnettyjen tukien määristä. (1) EYVL C 205, 5.7.1997, s. 5.